《题画龙虎（二首）》
明代·刘溥

千山万山日向脯，哑哑老树愁啼乌。
长途迢递人绝迹，奋跃只有黄于菟。
长风飕飗震林木，百兽纷披望风伏。
霜牙凛凛摧万夫，金镜瞳瞳射双目。
饥来择肉惟熊罴，不更小取豺与狸。
田家黄犊要耕种，又肯搏攫夸能为。
如今天关求守备，盖世雄威素称异。
举首为城掉尾旌，愿保皇家千万世。

作者简介：苏州府长洲人，字原博。祖、父皆以医得官。宣德初，以善医授惠州局副使。后调太医院吏目。博通经史，精天文律历之学，亦善画工诗，与晏铎、王淮、汤胤绩、苏平、邹亮、蒋忠等号“景泰十才子”，常被推为盟主。有《草窗集》。